
PËR HAPJEN E PROGRAMEVE TË STUDIMIT TË DOKTORATËS NË  FAKULTETIN E SHKENCAVE TË NATYRËS, TË UNIVERSITETIT TË TIRANËS, SI DHE PËR MIRATIMIN E KUOTËS SË PRANIMIT DHE TË TARIFËS SË SHKOLLIMIT, NË KËTO PROGRAME STUDIMI
 
Në mbështetje të nenit 100 të Kushtetutës dhe të neneve 26, 34, 42 e 75 të ligjit  nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave
 
VENDOSI:
 
1. Hapjen, në Fakultetin e Shkencave të Natyrës, të Universitetit të Tiranës, të programeve të studimeve, të ciklit të tretë, të doktoratës, si më poshtë vijon:
 a) Doktoratë në “Analizë dhe algjebër”, në përfundim të së cilës lëshohet diploma për gradën shkencore “Doktor (Dr.) në analizë dhe algjebër”.
 b) Doktoratë në “Metodat probabilitare, statistike dhe metodat e analizës numerike”, në përfundim të së cilës lëshohet diploma për gradën shkencore “Doktor (Dr.) në metodat probabilitare, statistike dhe metodat e analizës numerike”.
2. Këto programe studimi ta fillojnë veprimtarinë mësimore në vitin akademik 2009-2010.
3. Kohëzgjatja e programeve të mësipërme është, të paktën, 3 vite akademike, si dhe përfshin edhe 60 kredite për studime të organizuara.
4. Kuota e pranimit në këto programe studimi, për vitin akademik 2009-2010, është 20 dhe ndahet, si më poshtë vijon: 
a) Doktoratë në analizë dhe algjebër,						10;
b) Doktoratë në metodat probabilitare, statistike 
    dhe metodat e analizës numerike,						10.
5. Nga numri i secilës prej kuotave të mësipërme të çdo programi studimi, 1(një) kuotë caktohet për studentët nga trojet shqiptare, jashtë kufijve të Republikës së Shqipërisë, dhe administrohet nga Ministria e Arsimit dhe Shkencës, në përputhje me kërkesat e institucioneve zyrtare të këtyre trojeve.
 6. Kuotat e paplotësuara rishpërndahen nga Ministria e Arsimit dhe Shkencës.
 7. Tarifa e shkollimit, për këto programe studimi të doktoratës, është 200 000 (dyqind mijë) lekë dhe likuidohet për çdo vit të kohëzgjatjes normale, në këste, të caktuara nga Fakulteti i Shkencave të Natyrës i Universitetit të Tiranës.
 8. Efektet financiare, që rrjedhin nga zbatimi i këtij vendimi, të përballohen nga buxheti vjetor, i miratuar për Universitetin e Tiranës. 
 9. Ngarkohen Ministria e Arsimit dhe Shkencës dhe Universiteti i Tiranës për zbatimin e këtij vendimi.
  Ky vendim hyn në fuqi menjëherë dhe botohet në Fletoren Zyrtare.

